Kners jou kinders op hul tande?
JY LEES NOU Kners jou kinders op hul tande?
Het jy al ooit gaan inloer op jou slapende kind en hulle op hul tande hoor kners? Dit kan kommerwekkend wees as jy nie weet hoekom hulle dit doen nie. Hier is raad van 'n tandarts om jou 'n bietjie gemoedsrus te gee.
Wat is tande kners?
Die mediese term vir tande kners is bruxisme, en die term vir wanneer dit snags gebeur, is nagtelike bruxisme. Twee of drie kinders uit elke 10 sal hul tande kners. Party sal dit ontgroei, terwyl ander dit sal aanhou doen.
Hoekom kners kinders op hul tande?
Die gekners kan veroorsaak word deur stres, senuspanning of woede. Maar soms gebeur dit wanneer hul stel permanente tande ontwikkel en doen hulle dit onbewustelik om die pyn te verlig. 'n Ander rede is dat hul tande nie in lyn is nie.
Kinders wat hul tande kners, kan hoofpyn of temperatuursensitiwiteit ervaar; hulle kan ook hul tande beskadig. Chroniese knersers kan ook gesigpyn en probleme met hul kaak ervaar, wat kan lei tot 'n toestand genaamd temporomandibulêre gewrigsteuring.
Die Gautengse tandarts dr. Abdul Ismael sê 'n broer of suster wat 'n kamer met die kind deel, bring gewoonlik die gekners onder die ouer se aandag. "Ons het mondskerms wat ons aan die pasiënt gee; dit is in verskillende kleure beskikbaar. Dit is sag en van rubberagtige materiaal gemaak, en dit keer die gekners," sê hy.
"Die meeste ouers kom tandarts toe vir hulp vir hul kinders, maar dit is belangrik om te weet dit is ook 'n sielkundige toestand."